DÔVODOVÁ SPRÁVA


A. Všeobecná časť

Návrh vyhlášky Ministerstva vnútra Slovenskej republiky č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov (ďalej len „návrh vyhlášky“) je vypracovaný na základe schváleného zákona č. 131/2026 Z. z., ktorým sa mení 
a dopĺňa zákon č. 8/2009 Z. z. o cestnej premávke a o zmene a doplnení niektorých zákonov 
v znení neskorších predpisov a ktorým sa menia a dopĺňajú niektoré zákony (ďalej len „zákon 
č. 131/2016 Z. z.“), skúseností a poznatkov z doterajšej aplikácie vyhlášky Ministerstva vnútra Slovenskej republiky č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov, ako aj s poukazom na zákon č. 315/2025 Z. z., ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov 
v znení neskorších predpisov.

V nadväznosti na schválený zákon č. 131/2016 Z. z. sa navrhované zmeny týkajú vedenia protokolu vodičských oprávnení elektronicky, precizovania a doplnenia ustanovení 
o odbornom poradenstve, úpravy postupu orgánu Policajného zboru pri preskúšaní odbornej spôsobilosti držiteľa vodičského oprávnenia a zavedenia vzoru žiadosti o preskúšanie odbornej spôsobilosti držiteľa vodičského oprávnenia, precizovanej úpravy o rehabilitačnom programe pre vodičov ako aj jeho rozsahu, obsahu a vyobrazenia vzoru dokladu o podrobení sa rehabilitačnému programu pre vodičov.

Návrh vyhlášky taktiež legislatívno-technickými úpravami reflektuje na prijatie zákona č. 315/2025 Z. z., ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov.
Predkladaný návrh vyhlášky nepredpokladá vplyv na rozpočet verejnej, vplyv na limit verejných výdavkov, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.
Návrh vyhlášky je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.
Návrh vyhlášky nie je predmetom vnútrokomunitárneho pripomienkového konania.
Účinnosť návrhu vyhlášky sa navrhuje od 1. septembra 2026.


[bookmark: _GoBack]







B. Osobitná časť

K čl. I
K bodom 1, 7, 8, 9, 19, 21, 22, 23, 26, 28, 32, 34 (úvodná veta, nadpis § 29, § 29 ods. 1, nadpis § 29a, nadpis § 31b, nadpis § 35, § 37, nadpis § 38, príloha č. 3, príloha č. 6 II. časť, príloha č. 7 I. časť, príloha č. 7 II. časť, príloha č. 8 II. časť, príloha č. 10 a príloha č. 18)
           Legislatívno-technické úpravy. 
K bodom 2 a 25 (§ 15 ods. 13, príloha č. 2b)
	Navrhovanou zmenou sa zosúlaďuje vzor žiadosti o udelenie vodičského oprávnenia za účelom aplikácie ustanovenia § 15 ods. 5 vyhlášky a dopĺňa sa spôsob vyplňovania potvrdenia o výsledku lekárskej prehliadky na žiadosti o udelenie vodičského oprávnenia.
K bodu 3 (§ 19 ods. 1)
	Navrhovanou zmenou sa reaguje na aktuálne znenie zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.
K bodom 4  a 5 (§ 20 ods. 7 a ods. 9 písm. a))
Na základe poznatkov z aplikačnej praxe sa navrhovanou zmenou vypúšťa druhá časť skúšky z vedenia motorových vozidiel v podmienkach cestnej premávky vrátane mestskej premávky pre motorové vozidlá skupiny T.
K bodu 6 (§ 22b)
Navrhovanou zmenou sa reaguje na vedenie protokolu vodičských oprávnení už len v elektronickej podobe, pričom sa stanovuje rozsah údajov, ktoré sa v ňom vedú a rovnako tak sa stanovuje rozsah údajov, ktoré je skúšobný komisár povinný zaznamenávať v evidencii vodičov v súvislosti s konaním o vodičskom oprávnení.
K bodu 10 (§ 29a ods. 2)
	Na základe poznatkov z aplikačnej praxe sa dopĺňa skutočnosť, kedy sa psychiatrovi nepredkladá rozhodnutie orgánu Policajného zboru.
K bodu 11 (§ 31a ods. 1)
	Navrhovanou zmenou sa precizuje predmetné ustanovenie v nadväznosti na znenie § 91 ods. 4 zákona a dopĺňa sa, že odborné poradenstvo sa vzťahuje aj na osobu, ktorá sa mu podrobuje z dôvodu splnenia podmienky upravenej v ustanovení § 77 ods. 1 písm. q) zákona.
K bodu 12 (§ 31a ods. 4)
            Navrhovanou zmenou sa precizuje trvanie jednej vyučovacej hodiny v rámci skupinového stretnutia pri odbornom poradenstve a precizuje sa interval realizácie jednotlivých skupinových stretnutí v rámci odborného poradenstva. 
K bodu 13 (§ 31a ods. 5)
Navrhovanou zmenou sa znižuje minimálny počet osôb v jednej skupine v rámci skupinového stretnutia pri odbornom poradenstve.    
K bodu 14 (§ 31a ods. 6)
            Navrhovanou zmenou sa dopĺňajú a precizujú podmienky náhradného skupinového stretnutia pri odbornom poradenstve.
K bodu 15 (§ 31a ods. 7)
Na základe poznatkov z aplikačnej praxe sa dopĺňa skutočnosť, kedy sa posudzujúcemu psychológovi nepredkladá rozhodnutie orgánu Policajného zboru.
K bodom 16 (§ 31a ods. 9)
Navrhovanou zmenou sa precizujú podmienky nevystavenia dokladu o podrobení sa odbornému poradenstvu posudzujúcim psychológom.
K bodu 17 (§ 31a ods. 10)
           Navrhovanou zmenou sa pre posudzujúceho psychológa dopĺňa možnosť overiť skutočnosť, či osoba podrobujúca sa odbornému poradenstvu nie je pod vplyvom alkoholu, inej návykovej látky alebo liečiva.
K bodu 18 (§ 31a ods. 11)
Navrhovanou zmenou sa pre konkrétne osoby zavádza individuálna forma odborného poradenstva.
K bodu 20 (§ 31c a § 31 d)
Navrhovanou zmenou sa upravujú podrobnosti postupu orgánu Policajného zboru pri preskúšaní odbornej spôsobilosti držiteľa vodičského oprávnenia a ustanovuje sa doklad „Žiadosť o preskúšanie odbornej spôsobilosti držiteľa vodičského oprávnenia“. Nanovo sa ustanovujú podrobnosti o rehabilitačnom programe pre vodičov, ktorý vykonáva posudzujúci psychológ a ustanovuje sa nový doklad „Doklad o podrobení sa rehabilitačnému programu pre vodičov“.
K bodu 24 (§ 41h)
	Navrhovanou zmenou sa ustanovuje, že rehabilitačný program pre vodičov začatý do 31. augusta 2026 sa dokončí podľa predpisov účinných do 31. augusta 2026, pričom vzor dokladu o podrobení sa rehabilitačnému programu pre vodičov podľa predpisov účinných do 31. augusta 2026 sa bude môcť používať iba v prípade, ak aj rehabilitačný program pre vodičov začal do 31. augusta 2026.
K bodu 27 (príloha č. 5a časť I)
	Navrhovanou zmenou sa precizuje, že preskúmanie zdravotnej spôsobilosti osobitne vo vzťahu k závislosti od alkoholu, inej návykovej látky alebo liečiva sa vykonáva sa vzťahuje aj na osobu, ktorá sa mu podrobuje z dôvodu splnenia podmienky upravenej v ustanovení § 77 ods. 1 písm. q) zákona.
K bodu 29 (Príloha č. 10 časť I predvetvie)
	Navrhovanou zmenou sa opravuje formálna chyba.
K bodu 30 (Príloha č. 10 v časti I v bode 3)
	Navrhovanou zmenou sa opravuje vecná chyba, nakoľko 33. percentil zodpovedá priemeru, nie podpriemeru populácie.
K bodu 31 (Príloha č. 10 v časti IV písm. a))
	Navrhovanou zmenou sa za účelom právnej istoty a jednoznačnosti odstraňuje legislatívnu neurčitosť pôvodného znenia, ktoré definovalo iba hornú hranicu kognitívneho deficitu (pod úrovňou 33. percentilu), avšak absentovalo v ňom stanovenie spodnej hranice pre možnosť podmienenia psychickej spôsobilosti. Bez určenia spodného limitu by navrhované ustanovenie v praxi pokrývalo neobmedzený rozsah deficitu, a to vrátane hlbokých kognitívnych porúch, pri ktorých je podmienenie spôsobilosti z odborného hľadiska už vylúčené a osoba musí byť posúdená ako nespôsobilá. V rámci Gaussovho normálneho rozdelenia a psychometrických štandardov zodpovedá 16. percentil hodnote jednej štandardnej odchýlky pod priemerom, čím sa presne vymedzuje pásmo tzv. hraničného podpriemeru.
K bodu 33 (Príloha č. 13c, príloha č. 13d a príloha č. 13e)
V nadväznosti na zmeny navrhované v bode 15, sa ustanovuje nový doklad „Žiadosť o preskúšanie odbornej spôsobilosti držiteľa vodičského oprávnenia“, upravuje sa rozsah a obsah rehabilitačného programu pre vodičov a ustanovuje sa nový doklad „Doklad o podrobení sa rehabilitačnému programu pre vodičov“.

K čl. II 
Účinnosť vyhlášky sa navrhuje od 1. septembra 2026, okrem čl. I § 31c ods. 4 v bode 20, ktorý nadobúda účinnosť 1. apríla 2027.

